ชาวอุตรดิตถ์ร้องธปท.ถูกพนักงานแบงก์ตุ๋นเงิน 2 ล้านบาท
ลูกค้าธนาคารเข้าร้องเรียนแบงก์ชาติ อ้างถูกพนักงาน-ผู้จัดการสาขาหลอกสูญเงิน 2.1 ล้านบาท
14 ก.ย. 2559

ลูกค้าธนาคารเข้าร้องเรียนแบงก์ชาติ อ้างถูกพนักงาน-ผู้จัดการสาขาหลอกสูญเงิน 2.1 ล้านบาท 
เมื่อวันที่ 14 ก.ย. นายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม ได้พา นางอุ่นเรือน เกตุทอง ชาวอุตรดิตถ์เข้าร้องเรียนกับศูนย์คุ้มครองผู้ใช้บริการทางการเงิน ของธนาคารแห่งประเทศไทย เพื่อเรียกร้องให้ธนาคารกสิกรไทยช่วยรับผิดชอบความเสียหายที่สูญเงิน 2.12 ล้านบาท หลังถูกพนักงาน และผู้จัดการสาขาของธนาคารรวมทั้งคนนอกร่วมกันหลอกลวงจนทำให้สูญเงินจำนวนดังกล่าวไป
นายอัจฉริยะ กล่าวว่า นางอุ่นเรือนได้ให้เงินกู้ยืมหรือเงินไปลงทุนให้กับหญิงรายหนึ่ง โดยมีข้อตกลงว่าจะให้เงินต้นคืนพร้อมกับอัตราผลตอบแทนอีก 30% ซึ่งที่ผ่านมาก็มีการคืนเงินตามปกติ แต่เมื่อวันที่ 10 พ.ค.ที่ผ่านมา หญิงรายนี้ได้โทรแจ้งให้มารับเป็นเช็คเงินสด 2.12 ล้านบาท ที่ธนาคารสาขาธนาคารกสิกรไทยในจังหวัดอุตรดิตถ์ ซึ่งนางอุ่นเรือนได้เดินทางไปรับเงิน หลังนำเช็คไปขึ้นเงินแล้ว ก็นำเงินสด 1 ล้านบาท ไปฝากกับธนาคารแห่งหนึ่ง และเงินสดส่วนที่เหลือก็นำกลับบ้าน
จากนั้นในช่วงบ่ายวันเดียวกันก่อนที่ธนาคารจะปิดให้บริการ ได้มีพนักงานสาขาธนาคารกสิกรไทย โทรมาแจ้งให้นางอุ่นเรือนนำเงิน 2.12 ล้านบาท ตามจำนวนในเช็คไปคืน โดยอ้างว่าปิดงบของธนาคารไม่ลง ขอให้นำเงินไปคืนก่อนเพื่อให้จะได้ปิดงบได้แล้วค่อยมาถอนใหม่ นางอุ่นเรือนจึงนำเงินสดและไปถอนเงินอีกที่นำไปฝากะนาคารอีกแห่งไว้มาคืนให้ตามที่พนักงานธนาคารแจ้ง แต่พอวันต่อมา นางอุ่นเรือนได้เดินทางมาถอนเงินจากสาขาธนาคารกสิกรไทย แต่ปรากฏว่าพนักงานและผู้จัดการสาขาธนาคารกลับแจ้งว่า ถอนเงินไม่ได้เพราะเช็คเด้ง
"นางอุ่นเรือนได้มาร้องขอความช่วยเหลือจากชมรมฯ และชมรมฯก็ได้ไปแจ้งความดำเนินคดีกับพนักงานและผู้จัดการสาขาธนาคารรวม 3 คน รวมทั้งแจ้งความดำเนินคดีกับหญิงที่จ่ายเช็คให้นางอุ่นเรือนด้วยรวมเป็น 4 คน ทางชมรมฯ จึงพาเหยื่อเข้าร้องมาร้องเรียนกับธปท. เพื่อให้ทางธนาคารกสิกรไทยร่วมรับผิดชอบในกรณีความเสียหายที่เกิดขึ้น"นายอัจฉริยะกล่าว
ผู้สื่อข่าวได้สอบถามไปยังธนาคารกสิกรไทยและได้รับการชี้แจงเบื้องต้นว่า กรณีดังกล่าวมีการแจ้งความดำเนินคดีกับเจ้าหน้าที่ตำรวจไปแล้ว ดังนั้น ธนาคารจึงไม่อาจก้าวล่วงไปในคดีดังกล่าวได้ แต่ธนาคารมีความยินดีที่จะให้ความร่วมมือในการสืบสวนสอบสวนกับเจ้าหน้าที่ เพื่อให้ปรากฏข้อเท็จจริงในทางคดีอย่างถูกต้องและชัดเจนต่อไป